
	COMISIA PENTRU ADMINISTRAŢIE PUBLICĂ ŞI AMENAJAREA TERITORIULUI 

4c-6/159



 

          
 
Către,

BIROUL PERMANENT AL 

CAMEREI DEPUTAŢILOR

Vă înaintăm, alăturat, Raportul comun suplimentar asupra propunerii legislative privind constituirea şi funcţionarea infrastructurilor de afaceri, trimisă Comisiei pentru administraţie publică și amenajarea teritoriului şi Comisiei pentru industrii şi servicii, în vederea examinării şi depunerii unui nou raport, cu adresa nr.Plx.329/2013 din 22 aprilie 2014.
	PREŞEDINTE,


	PREŞEDINTE,



	IULIAN IANCU
	Marin Almăjanu

R A P O R T     C O M U N     S U P L I M E N T A R
asupra propunerii legislative privind constituirea şi funcţionarea
 infrastructurilor de afaceri


În şedinţa Plenului Camerei Deputaţilor din ziua de marți, 22 aprilie 2014, în temeiul art.70 din Regulamentul Camerei Deputaţilor, republicat, s-a hotărât retrimiterea propunerii legislative privind constituirea şi funcţionarea infrastructurilor de afaceri (Plx.329/2013/2014), Comisiei pentru administraţie publică și amenajarea teritoriului şi Comisiei pentru industrii şi servicii, în vederea examinării şi depunerii unui nou raport.

Pentru această propunere legislativă s-a întocmit raportul comun înregistrat cu nr.4c-6/375/24.10.2013 la Comisia pentru administrație publică și amenajarea teritoriului, respectiv cu nr.4c-3/388/24.10.2013 la Comisia pentru industrii și servicii, prin care s-a propus respingerea propunerii legislative.

Senatul a respins propunerea legislativă în şedinţa din 24 septembrie 2013.

Camera Deputaţilor este Cameră Decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

La întocmirea prezentului raport comun suplimentar Comisiile au avut în vedere:

· avizul favorabil al Consiliului Legislativ (nr.336/29.04.2013);

· avizul negativ al Consiliului Economic şi Social (nr.1158/18.04.2013);

· avizul negativ al Comisiei pentru buget, finanţe şi bănci (nr.4c-2/440/09.10.2013);
· avizul negativ al Comisiei juridice, de disciplină și imunități (nr.4c-11/1072/16.10.2013)
· punctul de vedere negativ al Guvernului (nr.1302/25.07.2013).
Propunerea legislativă are ca obiect de reglementare constituirea şi funcţionarea infrastructurilor de afaceri, sub forma parcurilor industriale, a parcurilor ştiinţifice şi tehnologice, a incubatoarelor de afaceri şi a clusterelor industriale, în vederea creării, în mod accelerat, de noi locuri de muncă, cu valoare adăugată mare, în special pentru absolvenţii universităţilor; pentru susţinerea dezvoltării economice locale şi regionale, prin constituirea infrastructurii specifice parcurilor industriale; pentru crearea şi dezvoltarea unor industrii de înaltă tehnologie şi pentru stimularea activităţilor de cercetare în domeniile tehnologiilor avansate.
Potrivit prevederilor art.61 şi art.63 din Regulamentul Camerei Deputaţilor, republicat, examinarea propunerii legislative a avut loc în şedinţe separate, în data de 6 mai 2014 de către Comisia pentru industrii şi servicii și în data de 11 iunie 2014 de către Comisia pentru administraţie publică și amenajarea teritoriului 
La lucrările Comisiei pentru industrii şi servicii au fost prezenţi 22 deputaţi din totalul de 24 membri ai Comisiei, iar la lucrările Comisiei pentru administraţie publică și amenajarea teritoriului au fost prezenţi 20 deputaţi din totalul de 24  membri ai Comisiei.
La lucrări au participat, în calitate de invitaţi, doamna Sirma Caraman - secretar de stat și domnul Daniel Marinescu - director general în cadrul Ministerului Dezvoltării Regionale şi Administraţiei Publice şi doamna Toma Gheorghița - șef serviciu în cadrul Ministerului Finanțelor Publice.

În urma dezbaterilor şi a opiniilor exprimate, membrii Comisiilor sesizate în fond au hotărât, cu unanimitate de voturi, menținerea raportului comun de respingere a propunerii legislative privind constituirea şi funcţionarea infrastructurilor de afaceri, din următoarele considerente:

Obiectul prezentei inițiative este reglementat de Legea nr.186/2013 privind constituirea și funcționarea parcurilor industriale. Drept urmare, adoptarea acestei soluții legislative este de natură să creeze un paralelism legislativ, interzis de prevederile art. 16 alin. (1) din Legea nr.24/2000 privind normele de tehnică legislativă pentru elaborarea actelor normative, republicată, cu modificările și completările ulterioare.
De asemenea, propunerea legislativă introduce o serie de facilităţi fiscale fără a exista evaluarea impactului acestora pentru bugetul de stat, bugetul asigurărilor sociale de stat şi bugetele locale.
În raport cu obiectul şi conţinutul său, propunerea legislativă face parte din categoria legilor ordinare.
	PREŞEDINTE,


	PREŞEDINTE,



	IULIAN IANCU
	Marin Almăjanu




	Consilier parlamentar, Viorela Gondoș
	

	Consilier parlamentar, Cristina Donea
	Consilier parlamentar, Roxana Feraru

